杜國榆︰最緊要有得踢!
外流歐洲多國嘗盡辛酸
下半季回歸港超加盟標準流浪的港將杜國榆(Remi),履歷相當豐富,除了為美國大學在頂級聯賽NCAA D1征戰,又曾於世界各地多國打滾。然而多次的外流經驗,卻讓他認清殘酷的事實:「足球員唔淨只睇你去咩國家踢,更重要係出場機會同成就。如果冇得出場,踢阿仙奴都冇人會理你。」
26歲的杜國榆屬於台法混血兒,在香港出生,之後赴美國升讀大學。畢業後輾轉到了不同歐洲國家的球會效力。可惜際遇未如理想,在芬蘭及阿爾巴尼亞落班期間,更未獲任何出場機會,對此他表示有點欠運:「嗰陣歐洲疫情好勁,去到芬蘭好多文件問題要處理。同埋第一年我喺阿爾巴尼亞,開咧前斷咗十字韌帶同半月板,自己一個喺外國返唔到香港,經理人又唔理我,要自己去搵辦法恢復。」
「自己友」優先立足有難度
除此之外,Remi又提到外援要在歐洲小國立足,確實有一定難度:「我覺得自己係踢到,但歐洲比較窮嘅地方,一定係保護自己球員先,會對外人有啲抗拒,見到亞洲同非洲人,只係諗生意。好似之前去到新球隊,我個名得兩個音,唔算複雜,但練咗一個星期波,啲教練都仲係叫我做『Chinese guy』。」不過Remi卻感恩上述經歷,令自己成長不少,但當被問到未來會否再到歐洲踢球時,他卻打趣說道:「啲人非常好,風景係好靚,會去歐洲旅行囉,但踢波就唔好嘞。」
總結多年外流歐洲之旅,Remi承認自己的確有犯錯,以及感到後悔:「可能wrong decision(決定錯誤)或者not realistic enough(不夠現實),同埋唔夠耐性,但我唔會怪責身邊任何人,因為最終決定權喺我身上,應該同多啲人傾,唔係只聽係旁人嘅說話。」
鼓勵後輩外闖前「聽多啲」
然而他卻會鼓勵年輕球員向外闖:「希望佢哋唔好犯我嘅錯,聽多啲其他人意見,或者做多啲資料搜集先,睇吓球隊係咪真係想要你。」圖、文:李浚湣
杜國榆檔案
姓名:Rémi Dujardin
出生日期:1997年6月23日(26歲)
身高:1米85
司職:防守中場、後衞
球衣號碼:6
曾效力球會(只列部分):胡米利亞(西乙B)、
赫爾辛基(芬蘭)、柏迪遜地拉拿、史簡達堡、
伊納迪亞(阿爾巴尼亞)、深水埗、丹東騰躍(中甲)
現效力球會:標準流浪